**Povzetek revizijskega poročila *Predlog zaključnega računa proračuna Republike Slovenije
za leto 2019***

Računsko sodišče je revidiralo *predlog zaključnega računa proračuna Republike Slovenije za leto 2019 in pravilnost izvršitve državnega proračuna za leto 2019.*

Cilja revizije sta bila izrek mnenja o predlogu splošnega dela zaključnega računa (obsega bilanco prihodkov in odhodkov, račun finančnih terjatev in naložb ter račun financiranja) in izrek mnenja o pravilnosti izvršitve državnega proračuna za leto 2019.

Revidirani uporabniki javnih sredstev so bili Vlada Republike Slovenije, posamezna ministrstva ter upravni enoti.

Računsko sodišče je o predlogu splošnega dela zaključnega računa za leto 2019 izreklo *pozitivno mnenje*, ker ugotovljene napake pri izkazovanju prejemkov in izdatkov niso bile pomembne.

Računsko sodišče je tudi opozorilo na izjeme od okvira računovodskega poročanja, ki je predpisan z Zakonom o javnih financah in Zakonom o računovodstvu. Pri računovodskem obravnavanju poslovnih dogodkov, ki se nanašajo na izvrševanje državnega proračuna, so namreč z različnimi zakoni predpisane izjeme oziroma odstopanja od okvira računovodskega poročanja, tako da so določeni poslovni dogodki izvzeti od splošnega načela popolnosti izkazovanja prejemkov in izdatkov. Na ta način je omogočeno poročanje, ki ne temelji na popolni predstavitvi prihodkov in odhodkov ter prejemkov in izdatkov.

Računsko sodišče je na podlagi ugotovitev o pravilnosti izvršitve državnega proračuna za leto 2019 v delu, ki se nanaša na vladne proračunske uporabnike, izreklo *mnenje s pridržkom*. Ugotovljena neskladja s predpisi so navedena v nadaljevanju.

Neskladja s predpisi o plačah in drugih odhodkih zaposlenih:

* Zakon o delovnih razmerjih: prepozno je bila izdana odredba za delo preko polnega delovnega časa;
* Zakon o obrambi: javnemu uslužbencu je bil delovni čas razporejen na več kot 56 ur na teden in odrejenih mu je bilo več kot 20 ur dela preko polnega delovnega časa;
* Kolektivna pogodba za javni sektor: javnima uslužbencema so bili nepravilno izplačani dodatki.

Neskladja s predpisi pri prevzemanju in plačevanju obveznosti iz proračuna:

* Zakon o javnih financah: sredstva iz proračunske rezervacije so bila zagotovljena za namene, ki bi jih bilo mogoče načrtovati, oziroma za sanacije naravnih nesreč, pred izplačili nista bila preverjena pravni temelj in višina obveznosti, predlog finančnega načrta ni vseboval izhodišč in kazalcev, na katerih je temeljil izračun potrebnih sredstev za projekt;
* Zakon o izvrševanju proračunov Republike Slovenije za leti 2018 in 2019: v načrtu razvojnih programov niso bile načrtovane pravice porabe v sprejetem proračunu;
* Zakon o Slovenskem državnem holdingu: v pogodbi niso bila urejena medsebojna razmerja v zvezi z opravljanjem nalog upravljanja naložb Republike Slovenije;
* Zakon o železniškem prometu: k pogodbam je bilo sklenjenih več aneksov za dodatna dela brez pooblastila Vlade Republike Slovenije.

Neskladja s predpisi o oddaji javnih naročil:

* Zakon o javnem naročanju: v postopku oddaje javnega naročanja ni bilo upoštevano načelo gospodarnosti, obvestilo o spremembi pogodbe je bilo prepozno objavljeno, v pogodbi ni bila vključena socialna klavzula, ni bila izdelana obrazložitev za dodatne gradnje, pisno poročilo po zaključku odprtega postopka ni bilo izdelano;
* Zakon o dostopu do informacij javnega značaja: okvirni sporazum je bil prepozno objavljen ter prepozno objavljena pogodba na portalu javnih naročil;
* Zakon o javnem naročanju na področju obrambe in varnosti: obvestilo o oddaji javnega naročila je bilo v objavo poslano prepozno;
* Pravilnik o postopkih za izvrševanje proračuna Republike Slovenije: prevzete obveznosti so bile evidentirane prepozno in v prenizkem znesku;
* Sporazum o sofinanciranju: ni bilo nadzora nad izvajanjem pogodbe;
* pogodba: niso bila spoštovana določila pogodbe.

Neskladja s predpisi pri dodeljevanju transferov:

* Zakon o javnih financah: sredstva proračuna niso bila uporabljena za izvajanje nalog državnih organov, pred izplačilom nista bila preverjena pravni temelj in višina obveznosti, ni bil izvajan ustrezen nadzor nad poslovanjem pravne osebe;
* Zakon o izvrševanju proračunov Republike Slovenije za leti 2018 in 2019: v izhodiščih za pripravo finančnega načrta niso bila vključena sredstva celotnega financiranja posrednega proračunskega uporabnika; posrednemu proračunskemu uporabniku niso bila pravočasno posredovana izhodišča za pripravo finančnega načrta, sredstva za delovanje varstveno-delovnega centra so bila dana v polnem obsegu, čeprav za to ni bil izpolnjen pogoj;
* Zakon o integriteti in preprečevanju korupcije: pogodba ni vsebovala protikorupcijske klavzule;
* Zakon o splošnem upravnem postopku: odločba o napredovanju strokovnih delavcev je bila izdana prepozno;
* Zakon o spodbujanju neposrednih investicij in internacionalizacije podjetij: pri ocenjevanju vloge ni bilo preverjeno izpolnjevanje pogojev;
* Zakon o uveljavljanju pravic iz javnih sredstev: ni bilo zagotovljeno pridobivanje podatkov o spremembah vrste periodičnih dohodkov;
* Zakon o urejanju trga dela: ni bil izvajan nadzor nad namensko porabo sredstev za primer brezposelnosti;
* Zakon o izobraževanju odraslih: ni bil zagotovljen vpis podatkov o številu vpisanih mest ter kraju in lokaciji izvedbe programa osnovne šole za odrasle v razvid izvajalcev javno veljavnih programov vzgoje in izobraževanja;
* Zakon o uresničevanju javnega interesa za kulturo: v javnem razpisu ni bil jasno določen pogoj, ministrstvo ni zavrglo vloge, ki ni izkazovala izpolnjevanja vseh pogojev;
* Pravilnik o izvedbi javnega poziva in javnega razpisa za izbiro kulturnih programov in kulturnih projektov: predlog strokovne komisije ni vseboval razlogov za dodeljeno število točk, v javnem pozivu ni bil določen kriterij, ki bi bil povezan z namenom javnega poziva;
* Uredba o posegih v okolje, za katere je treba izvesti presojo vplivov na okolje: v sklepih ni bilo opredelitve glede tveganja povzročitve večjih nesreč in tveganja za zdravje ljudi;
* pogodba: niso bila spoštovana določila pogodb in ni bilo nadzora nad izvajanjem pogodb.

Neskladja s predpisi na področju pridobivanja prihodkov državnega proračuna:

* Zakon o javnih financah: ni bilo zagotovljeno, da so najemnine od oddaje stvarnega premoženja države v najem prihodek proračuna države;
* Zakon o vodah: ni bil sprejet podzakonski predpis, na podlagi katerega bi se zavezancem določilo plačilo za vodno pravico.

Vlada Republike Slovenije in Ministrstvo za zdravje med izvajanjem revizije nista odpravila vseh nepravilnosti, zato je računsko sodišče od njiju zahtevalo *predložitev* *odzivnih poročil*, podalo pa je tudi *priporočila* za izboljšanje poslovanja.

Ljubljana, 26. avgusta 2020